stanford-oval/wikipedia huggingface dataset:
ג'רוזלם (סרט)
תקציר העלילה

שרה פולמן (דניאל ג'יידלין) היא בחורה צעירה יהודייה-אמריקאית המתגוררת בניו ג'רזי, אשר שכלה את אחיה שנהרג בתאונת דרכים, ומתקשה להתמודד עם האובדן. כשנה לאחר מותו, היא מחליטה לצאת לחופשה ביחד עם חברתה הטובה רייצ'ל קליין (יעל גרובגלס), והשתיים טסות יחד לתל אביב. במהלך טיסתן לנמל התעופה בן-גוריון, הן פוגשות בקווין ריד (יון תומרקין), אנתרופולוג צעיר המציג את עצמו כ-"אינדיאנה ג'ונס הצעיר". שרה מתיידדת איתו, והוא משכנע את שתי הבנות לשנות את תוכניותיהן ולהצטרף אליו לביקור בירושלים. השלושה מתאכסנים בהוסטל ברובע המוסלמי של העיר העתיקה, שם הם פוגשים במארח עומאר (תום גרציאני), גבר ערבי-מוסלמי, בנו הצעיר של בעל ההוסטל, שמתנדב לשמש כמדריך טיולים עבורם ולוקח אותם לבלות בעיר העתיקה.
כאשר מגיע ערב יום כיפור, מסיבה לא ברורה, התנהגותו של קווין מתחילה להיות יותר ויותר עצבנית, עד שהוא מתפרץ על שרה ואומר לה שעליהם לעזוב את העיר באופן מיידי. עומאר ואביו מגיעים למקום, מרגיעים את קווין ולוקחים אותו איתם. שרה הנסערת מנסה לשכנע את רייצ'ל לעזוב, אך היא לא רוצה, עד אשר נשמעים פיצוצים עזים ברחבי העיר, ומטוסי קרב נראים טסים בשמיים. שתי הבנות בורחות מההוסטל, יחד עם עומאר, אביו, שני חיילי צה"ל ואנשים נוספים. בעוד החבורה מנסה להגיע לאחד משערי העיר העתיקה, על מנת לצאת מהעיר, שרה פונה אל בית מחסה לחולי נפש, על מנת לשחרר את קווין. לאחר שהשניים חוברים שוב לקבוצה בשער שכם, הם מגלים ששערי העיר נסגרו. הם תופסים מחסה בכנסייה סמוכה, שם מספר להם אביו של עומאר על מערות תת-קרקעיות המובילות אל מחוץ לעיר. הקבוצה הולכת בעקבותיו, אך בדרכה - מותקפת על ידי שדים.
ליהוק

| שם שחקנ/ית | שם הדמות | אודות הדמות |
| --- | --- | --- |
| יעל גרובגלס | רייצ'ל | חברתה הטובה של שרה |
| יון תומרקין | קווין | אתרופולוג שפגש את שרה ורייצ'ל |
| דניאל ג'יידלין | שרה | חברתה הטובה של רייצ'ל. אחות שכולה |
| תום גרציאני | עומאר | מארח ערבי, בנו הצעיר של בעל ההוסטל |
הפקה

הרעיון לעלילה נולד בהשראת הכתוב בתלמוד בבלי, מסכת עירובין, דף י"ט, עמוד א': ”ואמר רבי ירמיה בן אלעזר: שלשה פתחים יש לגיהינום, אחד במדבר ואחד בים ואחד בירושלים”. בשם הסרט באנגלית, האות הגדולה Z מחליפה את האות הקטנה s כהרמז למילה "זומבים", אף שאין זה סרט זומבים קלאסי.
תקציב ההפקה עמד על 160,000 דולר שכלל את חסכונותיהם של האחים פז בסך 100,000 דולר, וסכום נוסף שהם גייסו. הסרט צולם בירושלים ותל אביב, וכן בבית ההארחה "פאוזי עאזר אין"(אנ') בנצרת.
פרסים

"ג'רוזלם" זכה בשני פרסים במסגרת פסטיבל הקולנוע ירושלים לשנת 2015: פרס בחירת הקהל ופרס חג'ג' לעריכה הטובה ביותר, וכן היה מועמד לפרס הפסטיבל לסרט העלילתי הטוב ביותר באורך מלא.
סרט המשך

בד בבד עם תחילת הקרנת "ג'רוזלם" בישראל ב-7 ביולי 2016, נודע שהאחים פז כבר עובדים על "ג'רוזלם 2", סרט המשך המצולם בטכנולוגיית מציאות מדומה, ועלילתו מתרחשת שבע שנים אחרי עלילת הסרט הראשון. לפי הפרסום, בעלילת ההמשך, העיר העתיקה כוסתה בכיפת בטון, וחיילים מכתרים אותה כדי למנוע יציאת אל-מתים משערי העיר, אך את המצור פורצים חברי כת קנאית שייסדו דת חדשה.
לקריאה נוספת

עידו רוזן. פחדים לאומיים בסרטי האימה בקולנוע הישראלי. עבודת גמר לשם קבלת תואר M.A. אוניברסיטת תל אביב, 2017.
Ido Rosen. "National Fears in Israeli Horror Films." Jewish Film & New Media 8.1 (2020): 77-103
הערות שוליים

↑  "Jeruzalem (2015) Review - Found Footage Critic". Found Footage Critic (באנגלית אמריקאית). נבדק ב-2018-01-30.
1 2 3  Lauri Donahue, It’s the Talmud — with zombies! — in new Israeli horror film, The Times of Israel, ‏28.8.2015
↑  Eruvin 19a:13-41, www.sefaria.org.il
1 2  איתי לב, אחים עם דם, באתר כלכליסט, 9 ביולי 2015
↑  Jeruzalem (2015), נבדק ב-2018-10-05
↑  "הזוכים בפסטיבל הקולנוע בירושלים 2015 | סינמסקופ". נבדק ב-2018-02-13.
↑  זוהר צלח, סרט האימה הישראלי ששיגע את העולם זוכה לסרט המשך, באתר ערוץ 10, ‏22.6.2016
1 2  אמיר בוגן, בשנה הבאה ל"ג'רוזלם 2": סרט ההמשך בדרך, באתר ynet, 7 ביולי 2016
↑  Jeruzalem 2, נבדק ב-2018-10-04
המגינים (סרט, 2017)

| --- | --- |

כרזת הסרט
 בימוי:  סאריק אנדריאסיאן 
 הופק בידי:  סאריק אנדריאסיאן גאבונד אנדריאסיאן ולדימיר פוליאקוב מקס אוליאנוקוב
 תסריט:  אנדרי גאברילוב 
 שחקנים ראשיים:  אנטון פאמפושני סנג'אר מאדייב סבסטיאן סיסאק-גריגוריאן אלינה לאנינה ולריה שקיראנדו סטניסלב שירין
 מוזיקה:  ג'ון פאוול
 צילום:  מקסים אוסדצ'י 
 מדינה:  רוסיה 
 חברת הפקה:  enjoy movies 
 חברה מפיצה:  Enjoy Movies
 שיטת הפצה:  וידאו על פי דרישה 
 הקרנת בכורה:  23 בפברואר 2017
 משך הקרנה:  89 דק' 
 שפת הסרט:  רוסית 
 סוגה:  סרט פנטזיה, סרט דיסטופי, סרט גיבורי-על, סרט מדע בדיוני, סרט בסוגת ספרות עלילה ספקולטיבית 
 תקציב:  4.5 מיליון דולר
 הכנסות:  11.6 מיליון דולר
 guardians.filmpro.ru
 דף הסרט ב־IMDb
 
המגינים (ברוסית: «Защитники» – "זאשצ'יטניקי") הוא סרט גיבורי-על נאו-נואר רוסי שבוים על ידי הבמאי הארמני סאריק אנדריאסיאן. הסרט עוסק בקבוצה של ארבעה גיבורי-על מברית המועצות, במלחמה הקרה. במהלך המלחמה הקרה, ארגון סודי בשם "פאטריוט" מרכז קבוצה של ארבעה גיבורי על סובייטים ומבצע עליהם ניסויים גנטיים כדי שיוכלו לשרת ולהגן על ברית המועצות מפני גורמים על-טבעיים. כל גיבור על מייצג עם מסוים בברית המועצות.
תקציר עלילת הסרט

העלילה מקבצת ארבעה גיבורי על רוסיים בעלי תכונות על-אנושיות שונות ומשונות, שגויסו על ידי השלטונות כתוכנית מגירה במהלך המלחמה הקרה, ועכשיו נכנסים לפעולה בעקבות איום נוראי על מוסקבה בראשות אדם-מכונה בשם אוגוסט קוראטוב.
חברי סגל נבחרת גיבורי העל של רוסיה: ארסוס (אנטון פאמפושצ'ני) שהוא הכלאה של דוב ואדם ויש לו כוח עצום, לר (סבסטיאן סיסאק) השולט בסלעים, חאן (סנג'אר מדייב) שהוא זריז לא פחות מהפלאש, וקסניה (אלינה לנינה) הרואה ואינה נראית, בעלת יכולת השליטה במים.
דמויות

לר (סבסטיאן סיסאק) בעל היכולת לשלוט באדמה ובאבנים בכוח המחשבה.
ארסוס (אנטון פאמפושני) איש-דוב, המסוגל להפוך חלקים מגופו או את כל גופו לדוב, כך שהוא יכול להפוך מאדם לדוב או להכלאה של אדם ודוב.
חאן (סנז'אר מאדייב) בעל הכוח לרוץ מהר מאוד, דבר שנראה כאילו הוא משתגר, וגם יודע סוגים רבים של אמנויות לחימה.
קסניה (אלינה לאנינה) בעלת הכוח לשחות ולרוץ מהר מאוד מתחת למים, מסוגלת לשהות מתחת למים ובתוך ואקום מוחלט בלי השפעות שליליות. יכולה גם להפוך לנוזל דמוי מים, שנותן לה את היכולת להיות מאוד גמישה. קסניה חשה בהבדלי טמפרטורה.
אוגוסטוס קוראטוב (סטאניסלב שירין), האנטגוניסט הראשי בסרט, בעל מכשיר בשם "מודול-1" שמסוגל לשלוט בכל מכשיר טכנולוגי. הוא מחליט לבנות צבא של משובטים שיכבשו את מוסקבה, לקראת יישום תוכניותיו לשלוט בכל העולם.
מנהיגת הארגון החשאי "פטריוט" (ולריה שקיראנדו).
הגנרל ניקולאי דולגוב (ויאצ'סלאב רזבגאייב).
הפקה

צילומי הסרט החלו ב-27 באפריל 2015 ונמשכו עד 14 ביולי אותה שנה. הצילומים התרחשו במחוז מוסקבה ובחצי האי קרים. העבודה על האפקטים הוויזואליים נמשכה למעלה משנה והושלמה בקיץ שנת 2016.
ביקורת

הסרט קיבל ביקורות שליליות מאוד ברוסיה ומחוצה לה. הביקורת התמקדה באיפור לא אמין, אפקטים מיוחדים בטכניקה מיושנת ולא משכנעת, משחק ובימוי ירוד ותסריט קלישאתי ולא עקבי הכולל סתירות רבות.
מאוחר יותר באותה שנה חברת ההפקות Enjoy Movies נאלצה להכריז על פשיטת רגל, לאחר שלא הצליחה להרוויח ממעט הסרטים שהפיקה ומרבית הרווחים מסרטיה משנת 2017 לא הצליחו לכסות את ההוצאות.
הערות שוליים

↑  «Защитники» стали самым кассовым российским фильмом 2017 года за рубежом
↑  הכנסות באתר kinopoisk.ru
↑  הכנסות באתר kinobusiness.com
↑  Zaschitniki (2017)
↑  ביקורת באתר playserver (רוסית)
↑  ביקורת באתר menofcomics
↑  ביקורת באתר rg.ru (רוסית)
↑  Enjoy Movies намерена объявить о банкротстве | Новости
↑  Единый федеральный реестр сведений о фактах деятельности юридических лиц
↑  Кинокомпания, выпустившая «Защитников», хочет объявить себя банкротом
ג'וואד ג'הנגירזאדה

ג'וואד ג'הנגירזאדה (בפרסית: ‌جواد جهانگیرزاده; נולד ב-1 באוגוסט 1996) הוא פוליטיקאי איראני.
קריירה

ג'האנגהירזאדה נולד באורמיה שבמערב אזרבייג'ן. הוא חבר במג'לס השביעית, השמינית והתשיעית מציבור הבוחרים של אורמיה, יחד עם נאדר ע'זיפור ועבד פתחי. הוא חבר בוועדת יחסי החוץ איראן – סין ובוועדת היחסים הפרלמנטרית בין איראן לאיחוד האירופי. ג'האנגהירזאדה נבחר עם 108,133 (27.71%) קולות. עד לשנת 2020 הוא שגריר איראן באזרבייג'ן.
הערות שוליים

↑  "جدول مدارک تحصیلی و سوابق اجرایی اعضای 14 کمیسیون‌ مجلس نهم". Farsnews Agency. אורכב מ-המקור ב-30 בדצמבר 2017. נבדק ב-27 ביולי 2013. {{cite news}}:  (עזרה)
↑  "جواد جهانگیرزاده". Islamic Consultative Assembly Website. נבדק ב-28 ביולי 2013. {{cite news}}:  (עזרה)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ג'וואד ג'הנגירזאדה".
ערך זה הוא קצרמרבנושא אישים ובנושא פוליטיקאים. אתם מוזמנים לתרום לוויקיפדיה ו.
פו הדב הכי טוב בעולם

| --- | --- |

 מידע כללי
 מאת:  אלן אלכסנדר מילן 
 שפת המקור:  אנגלית
 סוגה:  ילדים
 הוצאה
 הוצאה:  Egmont 
 תאריך הוצאה:  2016 
 סדרה
 ספר קודם:  בחזרה ליער מאה העצים
 
פו הדב הכי טוב בעולם (באנגלית: Winnie-the-Pooh: The Best Bear in All the World) הוא ההמשך הרשמי השני, לאחר הספר "בחזרה ליער מאה העצים", לסדרת הספרים "פו הדב" מאת אלן אלכסנדר מילן. הספר יצא לאור לראשונה במקור ב-6 באוקטובר 2016, לציון 90 שנה לפרסום הספר הראשון בסדרה. הספר כולל ארבעה סיפורים קצרים, כאשר כל אחד מהם נכתב על ידי סופר ילדים מוביל - פול ברייט, ז'אן וויליס, קייט סונדרס ובריאן סיבלי.
הספר תורגם לעברית על ידי עטרה אופק, ויצא לאור לראשונה בישראל בשנת 2016 על ידי דני ספרים.
עלילה

פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה.
בספר ארבעה סיפורים המחלקים את הספר לארבעה פרקים, כאשר כל סיפור מתרחש בעונה אחרת מעונות השנה. הפרק הראשון נקרא "סתיו" מאת פול ברייט, ובו מתכוננים פו הדוב וחבריו לפגישה עם דרקון נושף-אש, בזמן שכריסטופר רובין הנרגש מתכונן להופעתו במחזה של הכפר בתור ג'ורג' הקדוש. הפרק השני נקרא "חורף" מאת בריאן סיבלי, ובו מוצגת דמות חדשה - פינגווין. בסיפור זה יוצאת החבורה לחפש את כריסטופר רובין, שהשאיר להם פתק שאינם מצליחים לפענח, בדרכם הם משתעשעים במזחלת ונהנים בשלג החורפי. הפרק השלישי נקרא "אביב" מאת ז'אן וויליס, אשר עוקב אחר פו הדב וחזרזיר היוצאים לחפש חמור שאיה חושד כי הוא חושק בדרדרים שלו, ורק לאחר פגישה עם הינשוף החכם, שמאיר את עיניו, חוזר אליו ביטחונו העצמי. הפרק הרביעי והאחרון נקרא "קיץ" מאת קייט סונדרס, ובו יוצאים החברים למסע אל אפריקה החמה ואל מקורות הנילוס, בתקווה להגיע אל הגלידה שאולי מצפה להם שם.
הדמות החדשה

זמן קצר לפני פרסומו הוכרז כי בספר תופיע דמות חדשה, פינגווין. דווח כי פינגווין הוא הדמות החדשה הראשונה שהוסמכה על ידי אחוזת מילן.
הערות שוליים

↑  Dray, Kayleigh. "Winnie-the-Pooh's forgotten friend finally makes it to the Hundred Acre Wood". The Stylist. אורכב מ-המקור ב-2016-10-09. נבדק ב-6 באוקטובר 2016. {{cite web}}:  (עזרה)
| פו הדב |
| --- | --- | --- |
| ספרים | פעוטים היינו (1924) • פו הדב (1926) • אנחנו שנינו (1927) • הבית בקרן פו (1928) • בחזרה ליער מאה העצים (2009) • פו הדב הכי טוב בעולם (2016) |  |
| דמויות | כריסטופר רובין • פו הדב • ינשוף • איה • חזרזיר • רו • קנגה • ארנב • פיל נפיל • טיגר |  |
| סרטים | פו הדב ועץ הדבש (1966) • פו הדב ביום סגריר (1968) • פו הדב וטיגר גם (1974) • הרפתקאותיו של פו הדב (1977) • פו הדב ויום ההולדת של איה (1983) • פו הדב וחברים (1985) • פו הדב: ההרפתקה הגדולה ביותר (1997) •  טיגר: הסרט (2000) •  חזרזיר: הסרט (2003) • פו הדב: האביב של רו (2004) • פו הדב: סיפורו של פיל נפיל (2005)  • פו הדב (2011) • כריסטופר רובין (2018) |  |
| אישים | א"א מילן • ג'ים קאמינגס • פיטר דניס • וולט דיסני • סטרלינג הולוויי • יבגני לאונוב • כריסטופר רובין מילן • האחים שרמן • ארנסט שפארד |  |
| שונות | ויניפג הדובה • יער אשדאון • יער ת"ק פרסאות • הטאו של פו • הטה של חזרזיר • הרפתקאותיו הרבות של פו הדב |  |
| סדרות | הרפתקאות פו הדוב (1988–1991) • חבריי טיגר ופו (2007–2010) |  |
ערך זה הוא קצרמרבנושא ספרות. אתם מוזמנים לתרום לוויקיפדיה ו.
אליפות העולם בטטריס קלאסי

| --- | --- |

 ענף:  טטריס
 תאריך ייסוד:  2010
 עיר מארחת:  פורטלנד 
 זוכה:  מייקל "dogplayingtetris" ארטיאגה (2021)
 הכי הרבה זכיות:  ג'ונאס נויבאואר (7 זכיות)
 thectwc.com
 
אליפות העולם בטטריס קלאסי (באנגלית: Classic Tetris World Championship, ראשי תיבות: CTWC) היא טורניר ספורט אלקטרוני שנתי, שמארחת ה-Portland Retro Gaming Expo. הטורניר הושק בשנת 2010 במהלך הצילומים של הסרט Ecstasy of Order: The Tetris Masters כדי לקבוע מיהו שחקן הטטריס הטוב ביותר בעולם. בשנתיים הראשונות שלה, התחרות נערכה בלוס אנג'לס, קליפורניה, אך הועברה לפורטלנד, אורגון בשנת 2012 והיא נערכה שם מאז מדי שנה (למעט 2020, אז היא נערכה באופן מקוון בשל מגפת הקורונה).
המתמודדים משחקים בגרסת נינטנדו של טטריס לNES משנת 1989 ובטלוויזיות CRT. השלבים האחרונים בטורניר משודרים בשידור חי באינטרנט עם תצוגה עילית לשיפור חוויית הצופה. בשנים הראשונות של הטורניר, ג'ונאס נויבאואר המנוח היה המתמודד המוביל, אשר הגיע לגמר בתשע השנים הראשונות של הטורניר וזכה במקום הראשון שבע פעמים.
מאז הזכייה האחרונה של נויבאואר בשנת 2017, הטורניר נשלט על ידי שיטת ה-"hypertapping", סגנון משחק בו השחקן מקיש במהירות על משטח ה-D של הבקר כדי להזיז את הצורות, במקום השיטה שהייתה נהוגה עד אז, DAS (Delayed Auto Shift), שבה מוחזק משטח ה-D למשך זמן ממושך כדי להזיז את הצורות. סגנון זה נפוץ במיוחד בקרב שחקנים צעירים שהצטרפו בשנים האחרונות. ג'וזף סילי זכה פעמיים בשנתיים רצופות בזמן לימודיו בתיכון, כשאחת מהזכיות שלו כללה ניצחון מול נויבאואר בגמר 2018 ואחת כללה ניצחון מול קוג'י "קוריאן" נישיו בגמר 2019. מייקל "dogplayingtetris" אריטיאגה בן השלוש עשרה זכה במהדורת 2020 של הטורניר, וגבר בגמר על אחיו אנדרו "PixelAndy" ארטיאגה.
בשנת 2020 שוחררה גרסה משופרת של טטריס אפקט, שכותרתה Connected, הכוללת מצב למשתתפים מרובים בשם "Classic Score Attack" המאפשר לשחקנים לשחק בצורה הדומה לפורמט המשחק של הטורניר בקונסולות מודרניות.
התחרות

התחרות מתקיימת במשך יומיים, כאשר סיבוב המוקדמות ביום הראשון והאירוע המרכזי בשני. למתמודדים מותר להביא בקר משלהם, אך עליו להיות בקר NES מקורי שלא עבר שינויים או בקר לא רשמי שנחשב לשחזור מספיר מדויק של בקר מקורי. בסיום התחרות מוענק לאלוף ולמקום השני גביע בצורת פיסת T מהמשחק בצבעים זהוב וכסף בהתאמה.
התחרות > סיבוב מוקדמות

המוקדמות מתקיימות במספר קבוע של תחנות NES. המשתתפים משחקים בטטריס "סוג A", כאשר הם מתחילים ברמה 9 ומעלה, ונזרעים על סמך הציון הסופי שלהם. ברגע שמשחק של המשתתף מסתיים מסיבה כלשהי, הניקוד שלו צריך להירשם על ידי רשם נקודות של הטורניר על מנת שהוא יהיה תקף. המשתתפים יכולים לשחק כמה משחקי מוקדמות שהם רוצים, אך עליהם לחזור לחלק האחורי של תור ההמתנה לכל אחד מהמשחקים הללו. המשתתפים רשאים גם לשלם תשלום עבור השכרת תחנה למשך שעה, המאפשרת לשחק כמות בלתי מוגבלת של משחקי מוקדמות במהלך השעה הזו.
32 השחקנים עם הניקוד הגבוה ביותר משובצים לטורניר לאירוע המרכזי. בשנת 2018, 40 שחקנים הורשו להעפיל, כאשר פלייאוף "סיבוב אפס" נערך בין 16 השחקנים בעלי הניקוד הנמוך ביותר מתוכם כדי להפחית את מספר השחקנים בטורניר הראשי ל-32. ארבעים ושמונה שחקנים העפילו בשנת 2019; 16 השחקנים במקומות הראשונים התקדמו אוטומטית, בעוד ש-32 הנותרים התחרו ב"סיבוב אפס" למילוי 16 המשבצות האחרות. במקרה שבו מספר שחקנים מגיעים לניקוד המקסימלי (999,999 נקודות ומעלה), הניקוד השני הגבוה ביותר שלהם נרשם כדי לקבוע את מקומם המקדמות. זה נוצל במיוחד בשנת 2018, כאשר שבעה שחקנים הגיעו לניקוד המקסימלי, ארבעה מהם (קוג'י "קוריאן" נישיו, טומוהירו "Green Tea" טאטג'ימה, ג'ונאס נויבאואר והארי הונג) הגיעו לניקוד המקסימלי פעמיים. לפיכך, הפקידים נזקקו לציונים השלישי הגבוה ביותר שלהם רק כדי לקבוע את המקום הראשון עד הרביעי.
התחרות > האירוע המרכזי

האירוע המרכזי הוא טורניר בשיטת גביע המורכב מחמישה מחזורים של משחקים ראש בראש, עם שחקנים מקצוות מנוגדים של הדירוג המשחקים זה נגד זה בסיבוב הראשון (כלומר מספר 1 מול מספר 32, מספר 2 מול מספר 31 וכו'). משחקים משוחקים עם מחסניות ששונו במיוחד כך שהן יכולות להציג סכומי נקודות בעלי 7 ספרות ולתת לשני השחקנים את אותו רצף הצורות האקראי. לפני טורניר 2016, האירוע המרכזי שוחק באמצעות מחסניות שלא עברו שינויים.
שני השחקנים מתחילים לשחק בטטריס "סוג A" במקביל בקונסולות נפרדות, והמשחק נמשך עד שאחד מהמקרים הבאים מתרחש:
השחקן שאינו מוביל עושה "טופ-אאוט", כלומר מאפשר לצורות להגיע לראש המסך (השחקן המוביל מנצח)
השחקן המוביל עושה "טופ-אאוט"; השחקן שאינו מוביל לא מצליח לעבור את הניקוד של השחקן המוביל לפני שגם הוא מגיע לטופ-אאוט (השחקן המוביל מנצח)
השחקן המוביל עושה "טופ-אאוט"; השחקן שאינו מוביל מצליח לעבור את הניקוד של השחקן השני (השחקן שאינו מוביל מנצח)
במהלך הסיבוב הראשון, השחקן בעל הדירוג הגבוה יותר במשחק בוחר אם המשחק הראשון יתחיל ברמה 15 או 18. השחקן בעל הדירוג הנמוך יותר בוחר במשחק השני, והשחקן בעל הדירוג הגבוה יותר בשלישי (במידת הצורך). החל מהסיבוב השני, כל המשחקים מתחילים ברמה 18.
שינויי תקנות

כללי הטורניר השתנו במהלך השנים' כפי שנראה להלן:
שינויי תקנות > 2010

המהדורה הראשונה של הCTWC הייתה שונה מעט מהגרסה המודרנית. חמישה מקומות בטורניר התמלאו באופן אוטומטי על ידי מחזיקי שיאי העולם ג'ונאס נויבאואר, הארי הונג (בזכות היותו האדם הראשון שהגיע ל-999999 נקודות), בן מולן, ג'סי קלקר (בזכות שיאים למספר השורות הגדול ביותר\השני בגודלו שהושג, 296 ו-291 שורות בהתאמה), והזוכה באליפות נינטנדו לשנת 1990, ת'ור אקרלנד. שלושת המקומות הנותרים מולאו על ידי סבב מוקדמות, שבו שלושת השחקנים בעלי הניקוד הגבוה ביותר במשחקים מסוג B (בשלב 18 ועם גובה התחלתי של 0) נכנסו לטורניר.
חצי הגמר הכיל 8 שחקנים, וכלל שלושה סיבובים של משחקים מסוג A על מנת לקבוע מי יהיו שני המשתתפים בגמר. לכל אחד מהשחקנים חושב מספר השורות (בסיבוב הראשון) או הנקודות (בסיבוב השני והשלישי) שהוא השיג בכל משחק בתור אחוז בהשוואה לתוצאה שהשיג השחקן בעל מספר השורות או הניקוד הגבוהים ביותר באותו סיבוב. לאחר מכן, חושב הממוצע בין האחוזים של כל שחקן בכל אחד משלושת הסבבים, ושני השחקנים עם הממוצע הגבו ביותר עלו לגמר. הגמר היה משחק של הטוב משלושה בסוג A.
שינויי תקנות > 2011

במוקדמות 8 השחקנים בעלי מספר הנקודות הגבוה ביותר במשחקים מסוג B עלו לטורניר הראשי. 100,000 נקודות נוספות הוענקו עבור השלמת רמה 19.
הטורניר המרכזי היה טורניר חיסול יחיד המורכב משלושה מחזורים, וכל המשחקים היו משחקים של הטוב משלושה.
שינויי תקנות > 2012

כאשר הטורניר עבר ל-Portland Retro Gaming Expo, הכללים חודשו ונקבעו ככללים הנוכחיים:
המוקדמות משתמשות במשחק "סוג A" ו-32 השחקנים המובילים מקבלים מקומות בטורניר הראשי. (כבר לא משתמשים במשחקי "סוג B")
האירוע המרכזי הוא טורניר חיסול יחיד עם ארבעה סבבים וגמר. המשחקים בסבבים הם משחקי הטוב משלושה, ואילו הגמר הוא משחק הטוב מחמישה.
הדירוג בין השחקנים שהגיעו לאותו סיבוב נקבע על ידי 1) מספר המשחקים שהם ניצחו בסבב ההפסד, ו-2) סכום הנקודות של שני המשחקים שהם הפסידו בסבב ההפסד.
שינויי תקנות > 2015

חל שינוי קל בקביעת הדירוג: אם השחקנים נמצאים בתיקו מבחינת הסיבוב המאוחר ביותר שהם הגיעו אליו ומבחינת כמות המשחקים שהם ניצחו בסבב ההפסד, נעשה שימוש בסכום של הניקוד שלהם בשני משחקים בסבב ההפסד בנוסף לניקוד שלהם בסבב המוקדמות. עם זאת, נעשה בכלל זה שימוש רק בשנת 2015 ובשנת 2016.
שינויי תקנות > 2016

החל משנת 2016, המתמודדים בטורניר הראשי משחקים במחסניות ששונו במיוחד בשביל הטורניר. המחסנית שעברה שינויים יכולה לספור את הניקוד בשבע ספרות ומאפשרת לכל שחקן לקבל את אותו סדר צורות, על מנת למנוע את חוסר השוויון בקבלת החלקים השונים בין השחקנים, ובמיוחד בחתיכות I. השופט זורק שתי קוביות בעלות 10 צדדים לפני כל משחק כדי לקבוע זרע אקראי להגרלת הצורות (והזרעים האקראיים במחסנית מוחלפים מדי שנה).
משחקי מוקדמות עדיין משוחקים עם המחסניות המקוריות שלא עברו שינויים.
שינויי תקנות > 2018

מספר השחקנים בטורניר הראשי הוגדל מ-32 ל-40, עם פלייאוף "סיבוב אפס" שמשתתפים בו המשתתפים שהגיעו למקום במוקדמות שהוא בין מקום 25 למקום 40. המנצח בכל משחק "סיבוב אפס" התמודד בסיבוב הראשון מול אחד משמונת המשתתפים בעלי הדירוג הגבוה ביותר במוקדמות (הזוכה במשחק בין מספר 25 ל-40 משחק נגד מספר 8,הזוכה ב-39 נדג 26 משחק נגד מספר 7, וכו'.)
שינויי תקנות > 2019

מספר השחקנים בטורניר הראשי הוגדל מ-40 ל-48, עם פלייאוף "סיבוב אפס" לשחקנים שהגיעו למקום המוקדמות שהוא בין מקום 17 למקום 48. הזוכה בכל משחק "סיבוב אפס" התמודד בסיבוב הראשון מול אחד מ-16 המשתתפים בעלי הניקוד הגבוה ביותר במוקדמות (הזוכה במשחק בין מספר 17 למספר 48 משחק נגד מספר 16, הזוכה במשחק בין מספר 18 למספר 47 משחק נגד מספר 15, וכו'.)
המשחקים בסיבובים 0–2 משוחקים בסגנון הטוב משלושה ואילו סיבובים 3–5 משוחקים בסגנון הטוב מחמישה.
שינויי תקנות > 2020

בשל מגפת הקורונה, האירוע נערך באופן מקוון עם מערכת חוקים שונה מהטורנירים שמתרחשים במציאות.
מוקדמות
לשחקנים יש שעתיים לשחק מספר בלתי מוגבל של משחקי מוקדמות, כאשר 64 השחקנים הטובים ביותר במוקדמות עולים לטורניר הכפול.
טורניר חיסול כפול (64 המובילים)
64 המובילים מחולקים בין שמונה בתים נפרדים עם 8 שחקנים כל אחד, שמתקיימים במתכונת של טורניר חיסול כפול.
כל המשחקים הם הטוב מחמישה, כאשר כל המשחקים מתחילים ברמה 18.
שחקנים אינם מקבלים את אותו סדר צורות, מכיוון שהם משתמשים במחסניות המקוריות שלא השתנו.
המנצח בכל בית עולה לשמינייה העליונה.
טורניר חיסול יחיד (8 המובילים)
8 המובילים מסודרים מחדש על סמך הביצועים שלהם בסבב 64 המובילים.
כל המשחקים הם הטוב מחמישה, כאשר כל המשחקים מתחילים ברמה 18.
השחקנים מקבלים את אותו סדר צורות, מכיוון שהם משתמשים במחסניות ששונו במיוחד.
תוצאות > דירוגים רשמיים בכל שנה

| שנה | אלוף | מקום שני | מקום שלישי | מקום רביעי |  |
| --- | --- | --- | --- | --- | --- |
| 2010 | ארצות הברית ג'ונאס נויבאואר | ארצות הברית הארי הונג | ארצות הברית מאט בוקו | ארצות הברית דנה וילקוקס |  |
| 2011 | ארצות הברית ג'ונאס נויבאואר | ארצות הברית אלכס קר | ארצות הברית הארי הונג | ארצות הברית רובין מיהרה |  |
| 2012 | ארצות הברית ג'ונאס נויבאואר | ארצות הברית מייק וינזינק | ארצות הברית אילי מרקסטרום | ארצות הברית אלכס קר |  |
| 2013 | ארצות הברית ג'ונאס נויבאואר | ארצות הברית הארי הונג | ארצות הברית צ'אד מוז | ארצות הברית מאט בוקו |  |
| 2014 | ארצות הברית הארי הונג | ארצות הברית ג'ונאס נויבאואר | ארצות הברית טרי פרסל | ארצות הברית אילי מרקסטרום |  |
| 2015 | ארצות הברית ג'ונאס נויבאואר | ארצות הברית שון "קווייד" ריצ'י | ארצות הברית אלכס קר | ארצות הברית הארי הונג |  |
| 2016 | ארצות הברית ג'ונאס נויבאואר | ארצות הברית ג'ף מור | ארצות הברית הארי הונג | יפן קוג'י "קוריאן" נישיו |  |
| 2017 | ארצות הברית ג'ונאס נויבאואר | ארצות הברית אלכס קר | ארצות הברית שון "האוזר" ריצ'י | ארצות הברית מאט בוקו |  |
| 2018 | ארצות הברית ג'וזף סילי | ארצות הברית ג'ונאס נויבאואר | יפן טומוהירו "Green Tea" טאטג'ימה | יפן קוג'י "קוריאן" נישיו |  |
| 2019 | ארצות הברית ג'וזף סילי | יפן קוג'י "קוריאן" נישיו | ארצות הברית אידאן "באטפוי" ג'רדי | ארצות הברית דניאל "DanQZ" ג'אנג |  |
| 2020 | ארצות הברית מייקל "dogplayingtetris" ארטיאגה | ארצות הברית אנדרו "PixelAndy" ארטיאגה | ארצות הברית ג'ייקוב "הופולופוגוס" הוף | אינדונזיה ננו זפניה קריקו |  |
| 2021 | ארצות הברית מייקל "dogplayingtetris" ארטיאגה | ארצות הברית ג'ייקוב "הופולופוגוס" הוף | ארצות הברית ג'וזף סילי | ארצות הברית אנדרו "PixelAndy" ארטיאגה |  |
| 2022 | ארצות הברית אריק טולט | ארצות הברית ג'סטין יו | ארצות הברית אנדרו "PixelAndy" ארטיאגה | ארצות הברית מייקל "dogplayingtetris" ארטיאגה |  |
: מקור:
תוצאות > הישגים בולטים

שלב 30 הראשון בסיבוב המוקדמות של CTWC: ג'וזף סילי, 2018
שלב 31 הראשון בסיבוב המוקדמות של CTWC: ג'וזף סילי, 2019
הניקוד המקסימלי הראשון בטורניר CTWC: ג'וזף סילי, 2019
הניקוד המקסימלי הכפול הראשון בטורניר CTWC: ג'וזף סילי ו-Greentea, 2019
הציון הכפול הראשון של 1.1 מיליון בטורניר CTWC: מייקל dogplayingtetris ארטיאגה וקוג'י "קוריאן" נישיו, 2020
תחנות גלובליות של אליפות העולם בטטריס קלאסי

מאז 2018 נוספו רשמית תחנות CTWC עולמיות, שרבות מהן קשורות ישירות לאירוע המרכזי של CTWC בפורטלנד. מלבד פרסים, הזוכה בכל תחנה עולמית זוכה בכרטיס טיסה לפורטלנד כדי שיוכל לנסות להגיע לגמר של הטורניר הראשי.
| שנת הכניסה | אזור | אירוע / מיקום | מארגן |
| --- | --- | --- | --- |
| 2018 | הונג קונג CTWC הונג קונג | סייברפורט HK | רטרו. HK, TKO |
| 2018 | הונג קונג CTWC אסיה (גמר אזורי) | סייברפורט HK / אוניברסיטת סיטי בהונג קונג | רטרו. HK, TKO |
| 2018 | סינגפור CTWC סינגפור | אוניברסיטת ג'יימס קוק סינגפור / סיטי | RetroDNA, RETRO. HK, TKO |
| 2018 | גרמניה CTWC גרמניה | Gamescom | TKO, קהילה מקומית |
| 2019 | נורווגיה CTWC נורווגיה | Retrospillmessen | TKO, קהילה מקומית |
| 2019 | טאיוואן CTWC טייפה | מהדורת קיץ של משחק טאיפיי | ברוק גיימינג, TKO |
| 2019 | אוסטרליה CTWC אוסטרליה | 1989 ארקייד ניוטאון | קהילה מקומית |
| 2020 (בוטל עקב מגפת COVID-19) | יפן CTWC יפן | מועדון הכיכר מאקיהברה | קהילה מקומית |
אירועים דומים ואירועים צדדיים

במהלך התערוכה התקיימו מספר טורנירים בקונסולות אחרות לאורך השנים.[דרוש מקור]
טטריס בפלייסטיישן 3 : קרב קבוצתי 2 מול 2 (2011)
Tetris Ultimate ב-PlayStation 4 : במצב versus mode (2015)
טטריס וד"ר מריו ב-SNES : טטריס versus mode, נערך כטורניר בשביל מי שלא השתתף באירוע המרכזי (2016–2017)
טטריס: הגרנד מאסטר 2 בארקייד: versus mode ללא פריטים (2016)
טטריס: הגרנד מאסטר בארקייד: משחקים רגילים במירוץ לזמן המהיר ביותר (2017)
Tetris Effect לפלייסטיישן 4 : משחקים נפרדים על מצב מסע ומצב מסתורין (2018)
Nintendo NES Tetris עם כללים נוספים: משחק ללא תצוגה מקדימה לצורה הבאה, ומירוץ מרמה 0 לרמה 19 (2018)